| Tauragės sukilimas |
| --- |
| Atminimo akmuo Tauragėje, 2020 m. |
| 

|  |  |
| --- | --- |
| Data | 1927 m. rugsėjo 9 d. |
| Laikas |  |
| Vieta | Tauragė |
| Pusės |
| Perversmo organizatoriai
* Buvę LSDP deputatai Seime
* Lietuvos valstiečiai liaudininkai
* Eserai
 | **Augustino Voldemaro vyriausybė** |
| Aukos |
| **Perversmo organizatoriai**:
* **Žuvę**: bent 1
* **Sužeista**: ?
* **Sulaikyta**: 350
* **Įkalinti**: 22 (iš jų 8 sušaudyti)
 | **Augustino Voldemaro vyriausybė:*** **Žuvę**: ?
* **Sužeista**: ?
 |

 |

**Tauragės sukilimas** – ginkluotas susirėmimas su Lietuvos naująja vyriausybe, atėjusia į valdžią po 1926 m. perversmo.

Sukilimą organizavo grupė buvusių socialdemokratų atstovų seime ir liaudininkai bei eserai. Tą dieną (1927 m. rugsėjo 9 d.) Tauragės apylinkėse susirinko apie 30 žmonių, kuriems vadovavo Povilas Mikulskis – Seimo narys, socialdemokratas. Buvo užpultas miestas: nuginkluoti policininkai ir šauliai, užimtas bankas, geležinkelio stotis, kitos svarbios įstaigos. Po pusdienio sukilėlių jau buvo apie 200, nes pirmieji sukilėliai skelbė, jog valdžia visur nuversta, juos remianti kariuomenė.

Memorialas 1969 m.
Atminimo lenta ant akmens
Vyriausybė sukilimą greitai pastebėjo – jau 17 valandą į miestą įžengė kariuomenės dalinys, o po to vienas po kito buvo teisiami sukilimo dalyviai, sušaudant, įkalinant iki gyvos galvos ir kitaip. Tauragėje prie Jūros yra pastatytas paminklinis akmuo šiam įvykiui atminti.

Sukilimas turėjo vykti ne tik Tauragėje, bet ir Raseiniuose, Kėdainiuose, Alytuje, tačiau dėl įvairių priežasčių sukilimai ten nekilo.

Atminimo akmuo
--------------

Tauragės sukilimo dalyvių kapas nuo 1993 m. įrašytas į Kultūros vertybių registrą.

Atminimo akmuo pagerbti sukilimo dalyviams stūkso Tauragės šiaurės vakariniame pakraštyje, Visbutuose, netoli Jūros ir Miltaujos upių santakos, medžiais ir krūmais apaugusioje pašlaitėje (55°15′30″š. pl. 22°16′17″r. ilg.﻿ / ﻿55.25831669810723°š. pl. 22.271403137573202°r. ilg.﻿ / 55.25831669810723; 22.271403137573202). Pasiekiamas iš Jūros gatvės. Čia, nuošalioje senvagės vietoje 1927 m. rugsėjo 13 d. buvo įvykdyta mirties bausmė 8-iems sukilėliams. Čia pat visi buvo ir palaidoti. Vėliau vieno iš jų (Jono Milkeraičio) palaikai buvo perlaidoti kapinėse. 1967 m. egzekucijos vietoje pastatytas paminklinis akmuo. 

2020 m. duomenimis, akmuo stovėjo nuošalioje apleistoje vietoje, nuorodomis nepažymėtas. Ant jo buvo įtaisyta atnaujinta atminimo lenta su užrašu: 

> „*Čia 1927 metais buvo sušaudyti sukilimo Tauragėje dalyviai: Vladas Burneckas, Aleksas Gudjonis, Giršas Nachmanas Kazlauskas, Petras Lėkavičius, Jonas Milkeraitis, Augustas Odovas, Jonas Paulikas, Richardas Vizenbergas".*
> 
>

Išnašos
-------

1. ↑  Slaptoji policija prieškario valstybininkų biografijose (3)
2. ↑  *Tauragės sukilimas*. Visuotinė lietuvių enciklopedija, T. XXIII (Šalc–Toli). – Vilnius: Mokslo ir enciklopedijų leidybos institutas, 2013
3. ↑  „1927 m. Tauragės sukilimo dalyvių kapas". Lietuvos Respublikos kultūros vertybių registras.
4. ↑  Tauragės sukilimo atminimo vietą lanko tik stirnos ir iškylų mėgėjai *kurjeris.lt*
5. ↑  Paminklinis akmuo 1927 m. Tauragės sukilimo dalyviams atminti Archyvuota kopija 2020-08-06 iš Wayback Machine projekto.